ኢትዮጵያ ለአፍሪካ የኮቪድ 19 ወረርሽኝን መከላከያ መሣሪያዎች የማከፋፈያ ማዕከል ሆና ተመረጠች
አዲስ አበባ:- (ኢዜአ ) ኢትዮጵያ ለአፍሪካ የኮቪድ 19 ወረርሽኝ መከላከያ የሕክምና መሣሪያዎች ማከፋፈያ ማዕከል ሆና መመረጧን የዓለም የጤና ድርጅት አስታወቀ። 
የኢትዮጵያ አየር መንገድ በዘጠኝ ቀናት ውስጥ መሣሪያዎቹን ለ50 የአፍሪካ አገሮች እንደሚያደርስም ገልጿል።
በአፍሪካ የኮቪድ 19 ስርጭትን ለመከላከል ጠቅላይ ሚኒስትር ዶክተር አቢይ አህመድ ባደረጉት ጥረት የዓሊ ባባ ፋውንዴሽኑ መስራች ጃክ ማ የተለገሱት የሕክምና መገልገያ መሣሪያዎች ተሰራጭተዋል። 
አየር መንገዱም ድጋፉን ለአፍሪካ አገሮች በማድረሱና በዓመት ከአንድ ሚሊዮን ቶን በላይ የሚያስተናግድበት መጋዘን ባለቤት በመሆኑ አገሪቱ የስርጭቱ ማዕከል ሆና መመረጧን በኢትዮጵያ የድርጅቱ ተወካይ ዶክተር ቦሪማ ሳመቡ ገልፀዋል።
ድርጅቱ ለወረርሽኙ በሚሰጠው ዓለም አቀፍ ምላሽ የሚያስፈልጉ ግብዓቶችን ለማሰራጨት አዲስ አበባ የስርጭቱ ማዕከል እንድትሆን መመረጧን ተናግረዋል።
 የኢትዮጵያ አየር መንገድ ካርጎና ሎጀስቲክ ኃላፊ አቶ ፍፁም አባዲ በበኩላቸው ኢትዮጵያ ወረርሽኙን ለመከላከል ባደረገችው ዝግጅት ቀዳሚና ተመራጭ መሆኗን ተናግረዋል።
ኢትዮጵያን በመመረጧ ለአገሪቱና ለኢትዮጵያውያን ስኬት መሆኑን ገልፀው፡ ድርጅቱ ከ10 ሚሊየን ዶላር በላይ ገቢ እንደሚያገኝበት አመልክተዋል።
አየር መንገዱ 200 ቶን የሕክምና መሣሪያዎች ለ50 አገሮች እንደሚያደርስም ኃላፊው ገልፀዋል።
የዓለም የምግብ ፕሮግራም የኢትዮጵያ ተወካይ ስቴቨን ዌር ኦማሞ በበኩላቸው፣ የኢትዮጵያ መንግሥት አገሪቱ የስርጭቱ ማዕከል እንድትሆን በመፍቀዱን አመስግነዋል።
የአፍሪካ የበሽታ መከላከያና መቆጣጠሪያ ማዕከል ምክትል ዳይሬክተር ዶክተር አህመድ ኦግዊል፣ ድርጅቱ ለአፍሪካ ያደረገው ድጋፍ የቫይረሱን ስርጭት ለመግታት አስተዋጽኦው ከፍተኛ እንደሆነ ተናግረዋል።
ኢትዮጵያ ወረርሽኙን ለመከላከል ባደረገችው ዝግጅት የአፍሪካ ኩራት ናት ብለዋል።አዲስ ዘመን ሚያዝያ 7/2012